A praxisgondnok jogintézményének bevezetése

1.
A kamarai nyilvántartás és az idei adatszolgáltatás adatai szerint jelenleg az 1553 könyvvizsgálói tevékenységet nem szüneteltető (aktív) tagsági jogállású kamarai tagból 537 fő egyéni vállalkozóként (is) folytatja a jogszabályi kötelezettségen alapuló könyvvizsgálói tevékenységét, míg az 1047 könyvvizsgáló cégből 822 olyan társaság, amelynek a tevékenységében kizárólag egy aktív tagsági jogállású könyvvizsgáló működik közre. 

Az egyedül dolgozó könyvvizsgálók magas számára és a kamarai tagság átlag életkorára (61 év) tekintettel célszerűnek mutatkozik a helyettes könyvvizsgálóra vonatkozó szabályozást pontosítani és az ügyvédi törvény szerinti irodagondnok jogintézményéhez, valamint a más európai uniós könyvvizsgálói kamarák gyakorlatához hasonló jogintézményt bevezetni a könyvvizsgálati megbízások teljesülésének biztosítása érdekében olyan esetben, amikor a megbízásért felelős könyvvizsgáló - tartós akadályoztatása vagy esetleges elhalálozása miatt - nem tud eleget tenni a megbízási szerződésben vállalt kötelezettségeinek; egyre gyakrabban áll elő ugyanis olyan helyzet, hogy a folyamatban lévő könyvvizsgálatot az adott vállalkozás állandó könyvvizsgálója megbetegedése vagy elhalálozása folytán már nem tudja befejezni, amely nehéz helyzetbe hozhatja a könyvvizsgálati kötelezettség alá eső cégeket.

A javasolt szabályozási koncepció szerint a számviteli törvény vonatkozó előírásai akként módosulnának, hogy az állandó könyvvizsgálóként megválasztott könyvvizsgáló cég és természetes személy könyvvizsgáló egyaránt kijelölhet helyettes könyvvizsgálót (a hatályos törvényi szabályozás csak könyvvizsgáló cég esetében teszi ezt lehetővé) és nem a tartós távolléte, hanem a könyvvizsgálói tevékenységében való akadályoztatása, vagy a könyvvizsgálói tevékenység végzésére való jogosultság megszűnése esetére.

Előzőekkel párhuzamosan a kamarai törvény akként módosulna, hogy az egyéni vállalkozóként/megbízási jogviszonyban, vagy könyvvizsgáló cég egyedüli közreműködő könyvvizsgálójaként könyvvizsgálói tevékenységet végző kamarai tagoknál kötelező praxisgondnok kijelölése. Amennyiben ez elmarad, akkor a kamara részéről praxisgondnok kirendelésére kerül sor.

2.
Fentiekre tekintettel a számviteli törvény 155/B. § (1) bekezdését az alábbiak szerint javasoljuk módosítani (a módosítások dőlt betűtípussal és aláhúzással, áthúzással jelölve):

„155/B. § (1) Ha a megbízó legfőbb szerve könyvvizsgáló céget választ a könyvvizsgálói tevékenység ellátására, a A könyvvizsgálat elvégzéséért személyében felelős kamarai tag könyvvizsgáló helyettesítésére – annak könyvvizsgálói tevékenységében való akadályoztatása, vagy a könyvvizsgálói tevékenység végzésére való jogosultság megszűnése  tartós távolléte esetére - helyettes könyvvizsgáló is kijelölhető.
(2) Helyettes könyvvizsgáló csak kamarai tag könyvvizsgáló lehet, aki megfelel mindazon követelményeknek, amelyeknek a helyettesített könyvvizsgálónak is meg kellett felelnie a feladat ellátásához.
(3) A helyettes és a helyettesített könyvvizsgáló köteles együttműködni annak érdekében, hogy a megbízás tárgyát képező könyvvizsgálói tevékenység megfelelően kerüljön ellátásra.
(4) Helyettesítés esetén a könyvvizsgálói tevékenység ellátása során a helyettes könyvvizsgálót ugyanazon jogok illetik meg, és ugyanazon kötelezettségek terhelik, mint a helyettesített könyvvizsgálót.”

3.
Az 1. pontban részletezettekre figyelemmel a kamarai törvény IV. fejezetét (a kamarai tag könyvvizsgálóra és a könyvvizsgáló cégre vonatkozó közös szabályok) az alábbi IV/B. Fejezettel javasoljuk kiegészíteni:


IV/B. Fejezet
Praxisgondnok

A kijelölt praxisgondnok 

67/F § (1) Az egyéni vállalkozóként, illetve megbízási jogviszonyban könyvvizsgálói tevékenységet végző kamarai tag könyvvizsgáló, illetve azon könyvvizsgáló cég, amelynek tevékenységében kizárólag egy kamarai tag könyvvizsgáló működik közre, köteles a könyvvizsgálói tevékenységet szüneteltető, illetve nem szüneteltető tagsági jogállású kamarai tag könyvvizsgálók közül praxisgondnokot kijelölni A kijelölés annak írásbeli elfogadásával hatályosul.
(2) Amennyiben az (1) bekezdés szerinti kamarai tag könyvvizsgáló, illetve az (1) bekezdés szerinti könyvvizsgáló cég tevékenységében egyedül közreműködő kamarai tag könyvvizsgáló a könyvvizsgálói tevékenysége folytatásában akadályoztatva van, vagy a könyvvizsgálói tevékenység végzésére való jogosultsága megszűnt, a kijelölt praxisgondnok
a) felméri az (1) bekezdés szerinti kamarai tag könyvvizsgáló, könyvvizsgáló cég által elvállalt, folyamatban lévő jogszabályi kötelezettségen alapuló könyvvizsgálói megbízások körét;
b) felveszi a kapcsolatot azokkal az ügyfelekkel, amelyek tekintetében az (1) bekezdés szerinti kamarai tag könyvvizsgáló, könyvvizsgáló cég jogszabályi kötelezettségen alapuló könyvvizsgálói tevékenységet végez és tájékoztatást ad a könyvvizsgálói tevékenység folytatásában való akadályoztatásról, vagy a könyvvizsgálói tevékenység végzésére való jogosultsága megszűnéséről, továbbá szükség esetén segítséget nyújt a követő könyvvizsgáló választásához;
c) ellenőrzi az a) pont szerinti könyvvizsgálói megbízások könyvvizsgálati dokumentációjának meglétét, biztosítja azok megőrzését és könyvvizsgáló váltás esetén az új könyvvizsgáló részére a dokumentációhoz való hozzáférését.
(3) A kijelölt praxisgondnok a (2) bekezdésben részletezett feladatainak ellátása érdekében a (2) bekezdés szerinti kamarai tag könyvvizsgáló, könyvvizsgáló cég könyvvizsgálati dokumentációjába betekinthet, ahhoz hozzáférhet, valamint indokolt esetben a kérésére a (2) bekezdés szerinti kamarai tag könyvvizsgáló, illetve a könyvvizsgáló cég egyedül közreműködő kamarai tag könyvvizsgálójának 189. § (6) bekezdése szerinti adatszolgáltatását a kamarától megkaphatja.
(4) A kijelölt praxisgondnokot a tevékenysége kapcsán az (1) bekezdés szerinti kamarai tag könyvvizsgálóval, könyvvizsgáló céggel azonos titoktartási kötelezettség terheli.
(5) A praxisgondnok a (2) bekezdés szerinti ügyfeleknél követő könyvvizsgálóvá választható. 


 4.
A kamarai törvény kamarai tag könyvvizsgálók és könyvvizsgáló cégek nyilvántartását szabályozó rendelkezéseit az alábbiakkal javasoljuk kiegészíteni (a módosítások dőlt betűtípussal és aláhúzással, áthúzással jelölve):
33. § (1) A kamarai tag könyvvizsgálók nyilvántartása – az egyes kamarai tagokra vonatkozóan – a következő adatokat tartalmazza:
u) * a kijelölt praxisgondnok neve és nyilvántartási száma,
(4) *  Az (1) bekezdés a), b), c), f), h), i), j), n), o), p), q) és t) és és u) pontjában, valamint a (2) bekezdésben foglaltak közérdekből nyilvános adatok, azokról bárki tájékoztatást kaphat.

44. § (1) A könyvvizsgáló cégek nyilvántartása – az egyes könyvvizsgáló cégekre vonatkozóan – a következő adatokat tartalmazza:
u) a kijelölt praxisgondnok neve és nyilvántartási száma.
5.
A kamarai törvény értelmező rendelkezéseit az alábbival javasoljuk kiegészíteni (a módosítás dőlt betűtípussal és aláhúzással, áthúzással jelölve):

2. § E törvény alkalmazásában
36. Követő könyvvizsgáló: az a kamarai tag könyvvizsgáló, könyvvizsgáló cég, akinek/amelynek a megbízó a korábbi kamarai tag könyvvizsgáló, könyvvizsgáló könyvvizsgálói megbízásának megszűnését követően a jogszabályi kötelezettségen alapuló könyvvizsgálói tevékenység ellátására megbízást adott.

6.
A kamarai törvény átmeneti rendelkezéseit az alábbi előírással javasoljuk kiegészíteni (a módosítás dőlt betűtípussal és aláhúzással, áthúzással jelölve):

208/Y. § Az egyéni vállalkozóként, illetve megbízási jogviszonyban könyvvizsgálói tevékenységet végző kamarai tag könyvvizsgálók, illetve azon könyvvizsgáló cégek, amelynek tevékenységében kizárólag egy kamarai tag könyvvizsgáló működik közre, az e törvénynek a …………………….törvénnyel megállapított 67/F § (1) bekezdése szerinti praxisgondnok kijelöléséről 2027. június 15-éig kötelesek gondoskodni.

